钦定古今图书集成/明伦汇编/官常典/第583卷 > 万象春
## 钦定古今图书集成/明伦汇编/官常典/第583卷 > 万象春

按《明外史》本传：象春，字仁甫，无锡人。万历五年进士，
选庶吉士，授工科给事中。皇女生，诏户部、光禄寺各
进银十万两，象春力谏不听，屡迁礼科都给事中。郑
贵妃有盛宠，而帝耽于酒，象春因慈宁宫灾，疏言：“晋
文公得南之威，三日不朝，遂推之威而远之。仪狄作
酒，禹饮而甘。遂疏仪狄，陛下宜以为法。”报闻。时宗室
繁衍，岁禄不继，象春议变通。会河南巡抚褚𫓧亦奏
其事，帝即命象春遍诣河南、山西、陕西诸王府计画
以闻。象春抵河南，方集议，而周府诸宗人疑𫓧疏出
宗正睦桔意，群殴睦桔几死。象春以状闻。帝为夺诸
人岁禄。象春复以次诣秦、晋诸藩，奏上便宜十五事，
多著为令。真人张国祥乞三年一觐，象春言：“左道无
民，社寄不当在述职之列。”时诏许后父永年伯王伟
乘肩舆。象春言：“勋戚不乘舆，祖制也。固安伯陈景行、
武清伯李伟，太后父，衰白封，始赐肩舆。近定国公徐
文璧班首重臣，嗣爵久故，亦蒙殊典。今伟非三人比，
乞寝前命。”皆不许。孟秋将享庙，帝斋宿宫中。象春言：
“当在便殿，不当于内寝。”帝怒，停俸三月。已，因灾异言
外吏贪残，不当遣缇骑逮问；宫禁邃密，不当宿重兵。
廷臣建言贬黜当序迁；内臣有犯，当付外廷按治，帝
报闻。象春在谏垣久，前后七十馀疏，多关军国计。请
复建文年号，加景帝庙谥，尤为时所称。出为山东参
政。妖贼郭大通为乱，计擒之。历山西左布政使。二十
五年以右副都御史巡抚山东。倭躙朝鲜，滨海郡邑
悉戒严。象春拊军民供馈运，应机立办。中使陈增以
矿税至，象春疏论其害。福山知县韦国贤忤增，被侵
辱，象春力保持之。增遂劾国贤沮挠，象春党庇。诏逮国贤，夺象春俸，遂引疾归。起南京工部右侍郎，未上，
卒。赠右都御史。